ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ - Συνέχεια στο Λευκό Βιβλίο «Μια νέα πνοή για την ευρωπαϊκή νεολαία». Προτεινόμενοι κοινοί στόχοι για τη μεγαλύτερη κατανόηση και γνώση της νεολαίας, σύμφωνα με το ψήφισμα του Συμβουλίου, της 27ης Ιουνίου 2002, σχετικά με το πλαίσιο ευρωπαϊκής συνεργασίας στον τομέα της νεολαίας

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή

1.1. Συνέχεια στο Λευκό Βιβλίο για τη νεολαία

1.2. Πολιτικές για τη νεολαία βασισμένες στη γνώση

2. Κοινοί στόχοι για τη μεγαλύτερη κατανόηση και γνώση της νεολαίας

2.1. Στόχος 1 - Να καταγραφούν οι υφιστάμενες γνώσεις σε τομείς προτεραιότητας στον τομέα της νεολαίας (συγκεκριμένα, για τη συμμετοχή, την ενημέρωση και τις εθελοντικές δραστηριότητες) και να εφαρμοστούν μέτρα για τη συμπλήρωση, την επικαιροποίηση και τη διευκόλυνση της πρόσβασης στις γνώσεις αυτές.

2.2. Στόχος 2 - Σε ένα δεύτερο στάδιο, να καταγραφούν οι υφιστάμενες γνώσεις και σε άλλους τομείς προτεραιότητας που παρουσιάζουν ενδιαφέρον για τον τομέα της νεολαίας και να εφαρμοστούν μέτρα για τη συμπλήρωση, την επικαιροποίηση και τη διευκόλυνση της πρόσβασης στις γνώσεις αυτές.

2.3. Στόχος 3 - Να εξασφαλιστεί η ποιότητα, η συγκρισιμότητα και η καταλληλότητα των γνώσεων στον τομέα της νεολαίας με τη χρήση πρόσφορων μεθόδων και εργαλείων.

2.4. Στόχος 4 - Να διευκολυνθεί και να προωθηθεί η ανταλλαγή, ο διάλογος και τα δίκτυα για την εξασφάλιση της προβολής της γνώσης στον τομέα της νεολαίας και να προβλεφθούν οι μελλοντικές ανάγκες.

3. Μηχανισμοί υλοποίησης και παρακολούθησης

1. ΕΙΣΑΓΩΓΗ

1.1. Συνέχεια στο Λευκό Βιβλίο για τη νεολαία

Ιστορικό

Η παρούσα ανακοίνωση αποτελεί συνέχεια του Λευκού Βιβλίου για τη νεολαία [1], που εγκρίθηκε από την Επιτροπή στις 21 Νοεμβρίου 2001, και του ψηφίσματος του Συμβουλίου, της 27ης Ιουνίου 2002, σχετικά με το πλαίσιο της ευρωπαϊκής συνεργασίας στον τομέα της νεολαίας [2]. Στο εν λόγω ψήφισμα, το Συμβούλιο ζήτησε να εφαρμοστεί η ανοικτή μέθοδος συντονισμού σε τέσσερις προτεραιότητες οι οποίες είναι η συμμετοχή των νέων, η πληροφόρηση των νέων, οι εθελοντικές δραστηριότητες μεταξύ των νέων και η μεγαλύτερη κατανόηση και γνώση της νεολαίας. Στο πλαίσιο της αποστολής αυτής, η Επιτροπή πρότεινε αρχικά κοινούς στόχους για τη συμμετοχή και την ενημέρωση των νέων [3], οι οποίοι εγκρίθηκαν από το Συμβούλιο με το ψήφισμά του της 25ης Νοεμβρίου 2003 [4].

[1] Λευκό Βιβλίο της Επιτροπής «Μια νέα πνοή για την ευρωπαϊκή νεολαία», COM (2001) 681 τελικό

[2] Ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 27ης Ιουνίου 2002, σχετικά με το πλαίσιο της ευρωπαϊκής συνεργασίας στον τομέα της νεολαίας (2002/C 168/02)

[3] Ανακοίνωση της Επιτροπής στο Συμβούλιο, συνέχεια που δόθηκε στο Λευκό Βιβλίο «Μια νέα πνοή για την ευρωπαϊκή νεολαία». Προτεινόμενοι κοινοί στόχοι για τη συμμετοχή και την ενημέρωση των νέων σε απάντηση στο ψήφισμα του Συμβουλίου της 27ης Ιουνίου 2002 σχετικά με ένα πλαίσιο ευρωπαϊκής συνεργασίας στον τομέα της νεολαίας, COM(2003)184 τελικό, της 11ης Απριλίου 2003

[4] Ψήφισμα του Συμβουλίου της 25ης Νοεμβρίου 2003 όσον αφορά τους κοινούς στόχους για τη συμμετοχή και την ενημέρωση των νέων (2003/C 295/04)

Στην παρούσα ανακοίνωση η Επιτροπή προτείνει κοινούς στόχους για τη μεγαλύτερη κατανόηση και γνώση του τομέα της νεολαίας. Η παρούσα πρόταση για κοινούς στόχους βασίζεται στις απαντήσεις των κρατών μελών σε ερωτήσεις [5] σχετικά με την κατάστασή τους και τις προσδοκίες τους σε ευρωπαϊκό επίπεδο. Η ανακοίνωση απηχεί τη συναίνεση που προέκυψε από την ανάλυση των απαντήσεων αυτών.

[5] Το ερωτηματολόγιο καταρτίσθηκε κατόπιν διαβούλευσης με τα κράτη μέλη και τις προσχωρούσες χώρες, καθώς και με το ευρωπαϊκό φόρουμ για τη νεολαία και μια ομάδα ερευνητών. Απεστάλη στα κράτη μέλη, τις προσχωρούσες χώρες και τις τρεις υποψήφιες χώρες, συγκεκριμένα τη Βουλγαρία, τη Ρουμανία και την Τουρκία. Η τελευταία μπορούσε να απαντήσει προαιρετικά.

Κατά τις προκαταρκτικές εργασίες για την πρόταση των κοινών στόχων ζητήθηκε η γνώμη του ευρωπαϊκού φόρουμ νεολαίας καθώς και μιας ομάδας ερευνητών στον τομέα αυτό. Κλήθηκαν επίσης τα κράτη μέλη και οι προσχωρούσες χώρες να ζητήσουν τη γνώμη των νέων, των ερευνητών και άλλων ενδιαφερόμενων μερών.

Η Επιτροπή ανέλυσε τις απαντήσεις που έδωσαν τα κράτη μέλη και οι προσχωρούσες χώρες στο εν λόγω ερωτηματολόγιο και περιέλαβε την ανάλυσή της αυτή σε έγγραφο εργασίας των υπηρεσιών της Επιτροπής [6]. Το έγγραφο εργασίας αναδεικνύει τις διαφορετικές προκλήσεις, σε εθνικό και σε ευρωπαϊκό επίπεδο, που προσδιόρισαν τα κράτη μέλη και οι προσχωρούσες χώρες σχετικά με τη βελτίωση της κατανόησης και της γνώσης της νεολαίας. Για τις εν λόγω διαφορετικές προκλήσεις δίνονται συγκεκριμένα παραδείγματα ορθής πρακτικής.

[6] «Ανάλυση των απαντήσεων των κρατών μελών και των προσχωρουσών χωρών στο ερωτηματολόγιο της Επιτροπής σχετικά με τη μεγαλύτερη κατανόηση και γνώση της νεολαίας».

Παράλληλα με τις εργασίες για τη «μεγαλύτερη κατανόηση και γνώση της νεολαίας», η ίδια διαδικασία ακολουθείται για την προτεραιότητα «εθελοντικές δραστηριότητες μεταξύ των νέων».

Καλύτερη κατανόηση και γνώση της νεολαίας σύμφωνα με τη διαδικασία του Λευκού Βιβλίου

Ένας από τους στόχους του Λευκού Βιβλίου «Μια νέα πνοή για την ευρωπαϊκή νεολαία» είναι να βελτιωθεί η γνώση του κοινού για τις ανησυχίες των νέων. Ως μια από τις τέσσερις θεματικές προτεραιότητες για την ευρωπαϊκή συνεργασία στον τομέα της πολιτικής για τη νεολαία χαρακτηρίζεται η «μεγαλύτερη κατανόηση και γνώση της νεολαίας» και των πραγματικών προβλημάτων που αντιμετωπίζουν οι νέοι άνθρωποι σε ευρωπαϊκό επίπεδο.

Στο Λευκό Βιβλίο, η Ευρωπαϊκή Επιτροπή προτείνει:

-«τη δικτύωση των υφιστάμενων δομών, των μελετών και των ερευνών σχετικά με τη νεολαία που βρίσκονται σε εξέλιξη στο πλαίσιο της Ευρωπαϊκής Ένωσης» (συμπεριλαμβανομένων των εργασιών και των πρωτοβουλιών άλλων διεθνών οργανισμών).

-«έναν προβληματισμό σχετικά με τη μεθοδολογική προσέγγιση σε ευρωπαϊκή κλίμακα».

-«την κατάρτιση προγράμματος σπουδών και έρευνας» (θα βασίζεται στις εργασίες που επιτελούνται στα κράτη μέλη και θα αξιοποιεί το 6ο ευρωπαϊκό πρόγραμμα-πλαίσιο για την έρευνα).

-«εφαρμογή των εργαλείων που απαιτούνται όσον αφορά τον τομέα των στατιστικών χρησιμοποιώντας στο έπακρο τα εργαλεία που είναι ήδη διαθέσιμα στο πλαίσιο του ευρωπαϊκού στατιστικού συστήματος».

Βάσει του Λευκού Βιβλίου για τη νεολαία, το Συμβούλιο προσδιόρισε στο ψήφισμά του σχετικά με το πλαίσιο της ευρωπαϊκής συνεργασίας στον τομέα της νεολαίας τους ακόλουθους γενικούς στόχους για την επίτευξη «μεγαλύτερης κατανόησης και γνώσης της νεολαίας»:

-«διευκόλυνση της εκπόνησης μελετών σχετικά με τη νεολαία σε εθνικό και ευρωπαϊκό επίπεδο, περιλαμβανομένων των μελετών από ερευνητικές δομές και οργανώσεις νέων,

-διευκόλυνση της δικτύωσης ερευνητικών δομώνω συμβολή στην επεξεργασία εργαλείων μελέτης και έρευνας (π.χ. δεικτών),

-εξέταση, με βάση τις υπάρχουσες μελέτες, του έργου που ενδεχομένως να χρειάζεται προς υποστήριξη των υφιστάμενων προτεραιοτήτων, θεμάτων που έχουν σχέση με την αυτονομία των νέων και άλλων ανάλογων θεμάτων για το μέλλον».

1.2. Πολιτικές για τη νεολαία βασισμένες στη γνώση

Η βιωσιμότητα των πολιτικών εξαρτάται από την ικανότητά τους να ανταποκρίνονται στα πραγματικά προβλήματα που επιδιώκουν να επιλύσουν. Μόνο με αυτόν τον τρόπο οι πολιτικές θα βρίσκουν συμμάχους, θα βελτιώνουν τη ζωή των πολιτών και θα δημιουργούν μεγαλύτερη εμπιστοσύνη στα αποτελέσματα και στους θεσμούς που τις παράγουν.

Για να ανταποκριθούν στις ανάγκες και τις προσδοκίες των πολιτών, η πολιτική της ΕΕ και οι εθνικές πολιτικές πρέπει να βασίζονται στην καλύτερη δυνατή γνώση και κατανόηση αυτών των αναγκών και προσδοκιών.

Για τη χάραξη πολιτικής ενδείκνυται και είναι ιδιαίτερα χρήσιμη μια προσέγγιση που θα βασίζεται στη γνώση, ιδίως όταν πρόκειται για τομείς όπου οι εξελίξεις είναι ταχύτατες, όπως για παράδειγμα η κατάσταση των νεότερων γενεών στην Ευρώπη.

Η προσέγγιση αυτή αποκτά ακόμα μεγαλύτερη σημασία δεδομένου ότι τα κράτη μέλη έχουν υιοθετήσει κοινούς στόχους για θέματα όπως η συμμετοχή και η ενημέρωση των νέων και σχεδιάζουν τις πολιτικές για την επίτευξη των στόχων αυτών. Μια προσέγγιση που θα βασίζεται στη γνώση είναι επίσης απολύτως απαραίτητη για τις μελλοντικές προτεραιότητες που έχουν προσδιοριστεί στο Λευκό Βιβλίο για τη νεολαία και για τις οποίες τα κράτη μέλη έχουν ήδη αρχίσει να συζητούν, καθώς και για θέματα για τα οποία τα κράτη μέλη θα προσδιορίσουν τις προτεραιότητές τους στο μέλλον. Σ' αυτό το πνεύμα, η καλύτερη κατανόηση και γνώση της νεολαίας έρχεται αρωγός στο νέο πλαίσιο συνεργασίας για τις θεματικές προτεραιότητες, όπως αυτό διαμορφώθηκε σε συνέχεια του Λευκού Βιβλίου για τη νεολαία.

2. ΚΟΙΝΟΙ ΣΤΟΧΟΙ ΓΙΑ ΤΗ ΜΕΓΑΛΥΤΕΡΗ ΚΑΤΑΝΟΗΣΗ ΚΑΙ ΓΝΩΣΗ ΤΗΣ ΝΕΟΛΑΙΑΣ

Η Επιτροπή, λαμβάνοντας υπόψη τις απαντήσεις των κρατών μελών και των προσχωρουσών χωρών στο ερωτηματολόγιό της, και με άξονα τον ανωτέρω προβληματισμό, προτείνει τον ακόλουθο κοινό γενικό στόχο για την καλύτερη κατανόηση και γνώση της νεολαίας:

Για μια έγκαιρη, αποτελεσματική και βιώσιμη πολιτική στον τομέα της νεολαίας, είναι ανάγκη να διαμορφωθεί ένας συνεκτικός, εύστοχος και ποιοτικός γνωστικός τομέας για τη νεολαία στην Ευρώπη και να προβλεφθούν οι μελλοντικές ανάγκες μέσα από την ανταλλαγή, το διάλογο και τη δικτύωση.

Ο συνολικός στόχος θα πρέπει να επιτευχθεί με την υλοποίηση των εξής κοινών επιμέρους στόχων:

(1) να καταγραφούν οι υφιστάμενες γνώσεις σε τομείς προτεραιότητας στον τομέα της νεολαίας (συγκεκριμένα, για τη συμμετοχή, την ενημέρωση και τις εθελοντικές δραστηριότητες) και να εφαρμοστούν μέτρα για τη συμπλήρωση, την επικαιροποίηση και τη διευκόλυνση της πρόσβασης στις γνώσεις αυτές.

(2) σ' ένα δεύτερο στάδιο, να καταγραφούν οι υφιστάμενες γνώσεις και σε άλλους τομείς προτεραιότητας που παρουσιάζουν ενδιαφέρον για τον τομέα της νεολαίας και να εφαρμοστούν μέτρα για τη συμπλήρωση, την επικαιροποίηση και τη διευκόλυνση της πρόσβασης στις γνώσεις αυτές.

(3) να εξασφαλιστεί η ποιότητα, η συγκρισιμότητα και η καταλληλότητα των γνώσεων στον τομέα της νεολαίας με τη χρήση πρόσφορων μεθόδων και εργαλείων.

(4) να διευκολυνθεί και να προωθηθεί η ανταλλαγή, ο διάλογος και τα δίκτυα για την εξασφάλιση της προβολής της γνώσης στον τομέα της νεολαίας και να προβλεφθούν οι μελλοντικές ανάγκες.

2.1. Στόχος 1 - Να καταγραφούν οι υφιστάμενες γνώσεις σε τομείς προτεραιότητας στον τομέα της νεολαίας (συγκεκριμένα, για τη συμμετοχή, την ενημέρωση και τις εθελοντικές δραστηριότητες) και να εφαρμοστούν μέτρα για τη συμπλήρωση, την επικαιροποίηση και τη διευκόλυνση της πρόσβασης στις γνώσεις αυτές.

Όλα τα κράτη μέλη έχουν αναπτύξει ένα πεδίο γνώσεων για τη νεολαία, είτε μέσω μελετών είτε μέσω εμπειρικών εργασιών. Οι γνώσεις αυτές είναι ωστόσο κατακερματισμένες, παράγονται ετεροχρονισμένα και είναι συνεπώς συχνά παρωχημένες όταν πρέπει να χρησιμοποιηθούν. Επίσης, δεν έχουν πάντα εύκολη πρόσβαση όλοι οι ενδιαφερόμενοι συντελεστές.

Τα κράτη μέλη επιζητούν γενικά τη διαμόρφωση ενός συνεκτικού γνωστικού πεδίου για τη νεολαία ώστε να καταπολεμηθεί η διασπορά και η κατασπατάληση των πόρων, να εξασφαλιστεί η διαθεσιμότητα επίκαιρων πληροφοριών, να συμπληρωθούν τα κενά και να αποφευχθούν οι αλληλοεπικαλύψεις. Ένα τέτοιο γνωστικό πεδίο δεν θα πρέπει να βασίζεται μόνο σε μελέτες και στατιστικά δεδομένα αλλά και να περιλαμβάνει πρακτικές πληροφορίες για τις ΜΚΟ, τις οργανώσεις των νέων και τους ίδιους τους νέους.

Τα κράτη μέλη αναγνωρίζουν, ωστόσο, ότι δεν είναι εφικτό σε αυτό το στάδιο να καλυφθούν όλα τα δυνητικά γνωστικά πεδία στον τομέα της νεολαίας. Η έμφαση θα πρέπει συνεπώς να δοθεί σ' ένα βασικό πυρήνα θεματικών προτεραιοτήτων οι οποίες έχουν άμεση σπουδαιότητα για τη χάραξη βιώσιμης πολιτικής στον τομέα της νεολαίας.

Στις απαντήσεις που έδωσαν στο ερωτηματολόγιο σχετικά με τη μεγαλύτερη γνώση και κατανόηση της νεολαίας τα κράτη μέλη προσδιόρισαν ένα πρώτο σύνολο θεμάτων που αφορούν ειδικά τον τομέα της νεολαίας και για τα οποία ήδη έχουν πραγματοποιήσει σημαντικό έργο στο πλαίσιο της ανοικτής μεθόδου συντονισμούω τα θέματα αυτά είναι η συμμετοχή (σε τοπικό επίπεδο και στη διαδικασία χάραξης πολιτικής), η ενημέρωση, οι εθελοντικές δραστηριότητες.

Για την επίτευξη του στόχου 1 προτείνονται οι ακόλουθες ενέργειες:

Σε εθνικό επίπεδο:

* Καταγραφή και οργάνωση των υφιστάμενων γνώσεων στον τομέα της νεολαίας με βάση έναν πυρήνα κοινών θεμάτων, συγκεκριμένα τη συμμετοχή, την ενημέρωση και τις εθελοντικές δραστηριότητες.

* Διεξαγωγή περαιτέρω μελετών, συλλογή στατιστικών δεδομένων και συγκέντρωση πρακτικών πληροφοριών για τις ΜΚΟ, τις οργανώσεις των νέων και τους ίδιους τους νέους για τα θέματα που έχουν προσδιοριστεί ώστε να συμπληρωθούν τα κενά και να επικαιροποιούνται συνεχώς οι γνώσεις για τα εν λόγω θέματα.

* Διευκόλυνση, τόσο σε εθνικό όσο και σε ευρωπαϊκό επίπεδο, της πρόσβασης στις γνώσεις για τα θέματα που έχουν προσδιοριστεί και στις πληροφορίες σχετικά με τους συντελεστές, σε έντυπη ή/και σε ηλεκτρονική μορφή και διάδοση των πληροφοριών αυτών, καθώς και εξασφάλιση ότι οι σχετικές πληροφορίες είναι φιλικές προς το χρήστη.

Σε ευρωπαϊκό επίπεδο:

* Αξιοποίηση του προγράμματος «Νεολαία» για τη συμπλήρωση των εργασιών που επιτελούνται στα κράτη μέλη στο πλαίσιο της επίτευξης του συγκεκριμένου στόχου και βέλτιστη χρήση τυχόν άλλων σχετικών μέσων που είναι διαθέσιμα σε ευρωπαϊκό επίπεδο - όπως οι έρευνες του Ευρωβαρόμετρου, η Eurostat και τα τρέχοντα και μελλοντικά προγράμματα-πλαίσιο στον τομέα της έρευνας - ή βρίσκονται σε εξέλιξη από την Επιτροπή σε συνεργασία με τους εταίρους της στον τομέα αυτό, όπως ένα εργαλείο για τη συγκέντρωση και τη σύνθεση των γνώσεων στον τομέα της νεολαίας και για την πρόσβαση σε αυτές.

2.2. Στόχος 2 - Σε ένα δεύτερο στάδιο, να καταγραφούν οι υφιστάμενες γνώσεις και σε άλλους τομείς προτεραιότητας που παρουσιάζουν ενδιαφέρον για τον τομέα της νεολαίας και να εφαρμοστούν μέτρα για τη συμπλήρωση, την επικαιροποίηση και τη διευκόλυνση της πρόσβασης στις γνώσεις αυτές.

Στις απαντήσεις τους στο ερωτηματολόγιο τα κράτη μέλη κατέγραψαν ένα δεύτερο σύνολο θεμάτων, άμεσου ενδιαφέροντος για τον τομέα της νεολαίας, συγκεκριμένα: αυτονομία, ανεπίσημη μάθηση, καταπολέμηση των διακρίσεων, εκπαίδευση και κατάρτιση, απασχόληση, μετάβαση από την εκπαίδευση στην απασχόληση, κοινωνική ενσωμάτωση και υγεία. τα θέματα αυτά συμβαδίζουν με τις πολιτικές προτεραιότητες που περιγράφονται στο Λευκό Βιβλίο και περιλαμβάνονται στο νέο πλαίσιο συνεργασίας που έχει διαμορφωθεί στον τομέα της νεολαίας.

Λαμβάνοντας υπόψη ότι η βελτίωση της γνώσης και της κατανόησης των νέων θα πρέπει να οδηγήσει σε βιώσιμες πολιτικές για τη νεολαία, οι οποίες θα έχουν ως άξονα τις προσδοκίες των νέων, ο ανωτέρω κατάλογος θεμάτων θα πρέπει να παραμείνει ευέλικτος και ανοικτός σε προσαρμογές ανάλογα με τις τάσεις και τις ανάγκες που βρίσκονται σε εξέλιξη στον τομέα της νεολαίας.

Η ανάγκη αποσαφήνισης και προσαρμογής των ανωτέρω θεμάτων μπορεί να συζητηθεί καλύτερα όταν τα ενδιαφερόμενα μέρη στον τομέα της νεολαίας, δηλαδή ερευνητές/εμπειρογνώμονες, υπεύθυνοι λήψης αποφάσεων, οι νέοι και οι εργαζόμενοι για τους νέους/οργανώσεις νέων, συναντώνται σε ευρωπαϊκό επίπεδο.

Για την επίτευξη του στόχου 2 προτείνονται οι ακόλουθες ενέργειες:

Σε εθνικό επίπεδο:

* Καταγραφή και οργάνωση των υφιστάμενων γνώσεων στον τομέα της νεολαίας με βάση έναν πυρήνα κοινών θεμάτων που θα περιλαμβάνουν την αυτονομία, την ανεπίσημη μάθηση, την καταπολέμηση των διακρίσεων, την εκπαίδευση και κατάρτιση, την απασχόληση, τη μετάβαση από την εκπαίδευση στην απασχόληση, την κοινωνική ενσωμάτωση και την υγεία - όπως αυτά θα αποσαφηνιστούν και θα προσαρμοστούν από τα ενδιαφερόμενα μέρη στον τομέα της νεολαίας κατά τις συνεδριάσεις τους σε ευρωπαϊκό επίπεδο.

* Διεξαγωγή περαιτέρω μελετών, συλλογή στατιστικών δεδομένων και συγκέντρωση πρακτικών πληροφοριών για τις ΜΚΟ, τις οργανώσεις νέων και τους ίδιους τους νέους για τα προσδιορισθέντα θέματα, ώστε να συμπληρωθούν τα κενά και να επικαιροποιούνται συνεχώς οι γνώσεις για τα εν λόγω θέματα.

* Διευκόλυνση, τόσο σε εθνικό όσο και σε ευρωπαϊκό επίπεδο, της πρόσβασης στις γνώσεις για τα θέματα που έχουν προσδιοριστεί και στις πληροφορίες για τους συντελεστές, σε έντυπη ή/και ηλεκτρονική μορφή και διάδοση των πληροφοριών αυτών, καθώς και εξασφάλιση ότι οι σχετικές πληροφορίες είναι φιλικές προς το χρήστη.

Σε ευρωπαϊκό επίπεδο:

* Αξιοποίηση του προγράμματος «Νεολαία» για τη συμπλήρωση των εργασιών που επιτελούνται στα κράτη μέλη στο πλαίσιο της επίτευξης του συγκεκριμένου στόχου και βέλτιστη χρήση τυχόν άλλων σχετικών μέσων που είναι διαθέσιμα σε ευρωπαϊκό επίπεδο - όπως οι έρευνες του Ευρωβαρόμετρου, η Eurostat και τα τρέχοντα και μελλοντικά προγράμματα-πλαίσιο στον τομέα της έρευνας - ή βρίσκονται σε εξέλιξη από την Επιτροπή σε συνεργασία με τους εταίρους της στον τομέα αυτό, όπως ένα εργαλείο για τη συγκέντρωση και τη σύνθεση των γνώσεων στον τομέα της νεολαίας και για την πρόσβαση σε αυτές.

2.3. Στόχος 3 - Να εξασφαλιστεί η ποιότητα, η συγκρισιμότητα και η καταλληλότητα των γνώσεων στον τομέα της νεολαίας με τη χρήση πρόσφορων μεθόδων και εργαλείων.

Για να μπορέσουν να χρησιμοποιηθούν οι γνώσεις που αφορούν τους νέους έχει μεγάλη σημασία να είναι υψηλής ποιότητα, συγκρίσιμες και προσανατολισμένες στις προσδοκίες και τις ανάγκες όλων των συντελεστών στον τομέα της νεολαίας.

Μέχρι σήμερα έχουν αναπτυχθεί, σε όλα τα επίπεδα, συμπεριλαμβανομένου του τοπικού και του περιφερειακού, αρκετά ποιοτικά και ποσοτικά εργαλεία και μέθοδοι. Τώρα, είναι ανάγκη να εντοπιστούν και να αναπτυχθούν περαιτέρω εκείνα που ταιριάζουν καλύτερα στα θέματα που αφορούν τη νεολαία και να χρησιμοποιηθούν αυτά με τρόπο πρόσφορο.

Για την επίτευξη του στόχου 3 προτείνονται οι ακόλουθες ενέργειες:

Σε εθνικό επίπεδο:

* Εφαρμογή και ανάπτυξη πρόσφορων εργαλείων και μεθόδων για την ενίσχυση της κατανόησης και της γνώσης των νέων σε όλα τα συναφή θέματα και διευκόλυνση της αξιοποίησης των αποτελεσμάτων.

* Προώθηση της εκπαίδευσης και της κατάρτισης των ερευνητών και των εμπειρογνωμόνων - ιδίως των νέων - που εργάζονται στον τομέα της νεολαίας, καθώς και τυχόν άλλων συντελεστών που παράγουν γνώση στον τομέα της νεολαίας, π.χ. διευκολύνοντας την ανταλλαγή εμπειριών και πρακτικών, υποστηρίζοντας την κινητικότητα των ερευνητών και τη βελτίωση των δεξιοτήτων τους, αξιοποιώντας στο μέγιστο βαθμό τα υπάρχοντα προγράμματα της ΕΕ [7].

[7] όπως, για παράδειγμα τη δράση MARIE CURIE του 6ου προγράμματος-πλαισίου.

Σε ευρωπαϊκό επίπεδο:

* Συνεργασία για την ανεύρεση και τον καθορισμό κοινών εννοιών και ενός ελάχιστου περιεχομένου που θα αποτελέσει τον πυρήνα στον οποίο θα επικεντρωθούμε για την ενίσχυση της κοινής κατανόησης των θεματικών προτεραιοτήτων.

* Συνεργασία για τον προσδιορισμό ποιοτικών και ποσοτικών μεθόδων αξιολόγησης για την αξιοποίηση και τη σύγκριση των αποτελεσμάτων επί των κοινών προσδιορισθέντων θεμάτων, βάσει των πηγών πληροφόρησης που διαθέτουμε σήμερα.

* Συνεργασία για την καλύτερη κατάρτιση δεικτών βάσει των οποίων θα αξιολογηθεί ο αντίκτυπος των σημερινών και μελλοντικών προγραμμάτων «Νεολαία» μέσω της παρακολούθησης των συγκεκριμένων αποτελεσμάτων.

2.4. Στόχος 4 - Να διευκολυνθεί και να προωθηθεί η ανταλλαγή, ο διάλογος και τα δίκτυα για την εξασφάλιση της προβολής της γνώσης στον τομέα της νεολαίας και να προβλεφθούν οι μελλοντικές ανάγκες.

Για την καλύτερη κατανόηση και γνώση των νέων, τα κράτη μέλη ζήτησαν να βελτιωθούν οι ανταλλαγές και ο διαρθρωμένος διάλογος μεταξύ των υπευθύνων για τη χάραξη πολιτικής, των εθνικών ερευνητικών οργάνων για τη νεολαία, των ερευνητών, των οργανώσεων νέων ή αυτών που εργάζονται με τους νέους και μεταξύ των ίδιων των νέων.

Οι ανταλλαγές αυτές και ο διάλογος είναι απαραίτητα όχι μόνο για να επιτευχθούν οι τρεις πρώτοι στόχοι αλλά και για να εντοπιστούν οι αλλαγές στις τάσεις και τις αξίες, να προβλεφθούν οι μελλοντικές ανάγκες και να προσδιοριστούν νέες θεματικές προτεραιότητες.

Τα κράτη μέλη, σε γενικές γραμμές, δεν ζητούν να δημιουργηθούν νέες δομές αλλά επιθυμούν να αξιοποιηθούν τα υφιστάμενα δίκτυα και οι σχέσεις, με την αποτελεσματικότερη χρήση και διαχείρισή τους.

Για την επίτευξη του στόχου 4 προτείνονται οι ακόλουθες ενέργειες:

Σε εθνικό επίπεδο:

* Ενθάρρυνση και ανάπτυξη των ανταλλαγών, του διαρθρωμένου διαλόγου και των εθνικών δικτύων μεταξύ των υπευθύνων για τη χάραξη πολιτικής, των ερευνητών, των νέων και των οργανώσεών τους, καθώς και τυχόν άλλων συντελεστών στον τομέα της νεολαίας.

* Στο πλαίσιο των δικτύων που αναφέρθηκαν ανωτέρω, συζήτηση για τις μελλοντικές ανάγκες, τάσεις και προσδιορισμός νέων θεματικών προτεραιοτήτων που πρέπει να διερευνηθούν για τη χάραξη μιας αποτελεσματικής, έγκαιρης και βιώσιμης πολιτικής και εργασίας στον τομέα της νεολαίας, καθώς και συζήτηση για άλλα σχετικά εργαλεία και μεθόδους που θα πρέπει να αναπτυχθούν σε σχέση με το θέμα αυτό.

* Προώθηση της διατομεακής συνεργασίας, των ανταλλαγών και του διαλόγου μεταξύ ερευνητών/ερευνητικών οργάνων και υπευθύνων χάραξης πολιτικής σε διάφορα γνωστικά πεδία μέσα από συνέδρια, σεμινάρια και εκδηλώσεις που θα έχουν ως αντικείμενό τους θέματα κοινού ενδιαφέροντος.

Σε ευρωπαϊκό επίπεδο:

* Συντονισμός των προαναφερθέντων εθνικών δικτύων με τη δημιουργία, από την Επιτροπή σε συνεργασία με τους εταίρους της στον τομέα αυτό, ενός δικτύου της Ευρωπαϊκής Ένωσης για τη γνώση στον τομέα της νεολαίας, στο οποίο θα συμμετέχουν αντιπρόσωποι όλων των συντελεστών στον τομέα της νεολαίας με σκοπό τη συζήτηση μεθόδων και μελλοντικών θεμάτων, καθώς και την ανταλλαγή ορθών πρακτικών.

3. ΜΗΧΑΝΙΣΜΟΙ ΥΛΟΠΟΙΗΣΗΣ ΚΑΙ ΠΑΡΑΚΟΛΟΥΘΗΣΗΣ

Η υλοποίηση και η παρακολούθηση των κοινών στόχων είναι σημαντικότατο στοιχείο της ανοικτής μεθόδου συντονισμού που προτείνεται στο ψήφισμα σχετικά με το πλαίσιο της ευρωπαϊκής συνεργασίας στον τομέα της νεολαίας. Η αρχή αυτή εφαρμόστηκε ήδη στις προτεραιότητες «συμμετοχή και ενημέρωση των νέων» για τις οποίες το Συμβούλιο εξέδωσε ψήφισμα όσον αφορά τους κοινούς στόχους, στις 25 Νοεμβρίου 2003.

Στο εν λόγω ψήφισμα το Συμβούλιο κάλεσε τα κράτη μέλη να προσδιορίσουν τα μέτρα υλοποίησης και επακόλουθης παρακολούθησης, ανάλογα με την ιδιομορφία της κατάστασής τους και τις εθνικές τους προτεραιότητες. Κάλεσε επίσης τα κράτη μέλη να υποβάλουν εκθέσεις σχετικά με τη συμβολή τους στην υλοποίηση των κοινών στόχων.

Κατ' ανάλογο τρόπο η Επιτροπή προτείνει για τους κοινούς στόχους της καλύτερης κατανόησης και γνώσης της νεολαίας:

-να συμφωνήσουν τα κράτη μέλη να επιτύχουν όλους τους κοινούς εγκεκριμένους στόχους και, αφού συμβουλευτούν τους νέους και τις ενώσεις τους, τους ερευνητές καθώς και τυχόν άλλα ενδιαφερόμενα μέρη στον τομέα αυτό, μέσω των διαύλων που τα κράτη μέλη θεωρούν κατάλληλους,:

α) να ενημερώσουν την Επιτροπή για τα συγκεκριμένα αποτελέσματα από την υλοποίηση του πρώτου κοινού στόχου, όταν θα υποβάλουν την έκθεσή τους στην Επιτροπή για τις προτεραιότητες της συμμετοχής και της ενημέρωσης έως τα τέλη του 2005 και με την ευκαιρία της υποβολής έκθεσης στην Επιτροπή για την προτεραιότητα των εθελοντικών δραστηριοτήτων έως τα τέλη του 2006.

Στις ανωτέρω εκθέσεις τα κράτη μέλη θα πρέπει επίσης να συμπεριλάβουν πληροφορίες για τις ενέργειες στις οποίες προέβησαν με σκοπό την επίτευξη του τρίτου και τέταρτου από τους κοινούς στόχους για τη μεγαλύτερη κατανόηση και γνώση της νεολαίας.

β) να ενημερώσουν την Επιτροπή για τα συγκεκριμένα αποτελέσματα από την υλοποίηση του δεύτερου κοινού στόχου έως τα τέλη του 2008.

Στην ανωτέρω έκθεση τα κράτη μέλη θα πρέπει επίσης να συμπεριλάβουν πληροφορίες για τις περαιτέρω ενέργειες στις οποίες προέβησαν ώστε να επιτευχθεί ο τρίτος και τέταρτος από τους κοινούς στόχους για τη μεγαλύτερη κατανόηση και γνώση της νεολαίας.

-να χρησιμοποιήσει η Επιτροπή τις ανωτέρω πληροφορίες για τη σύνταξη έκθεσης προόδου προς το Συμβούλιο. Βάσει των προτάσεων της Επιτροπής, το Συμβούλιο θα επικυρώσει, θα προσαρμόσει ή θα τροποποιήσει τους κοινούς στόχους για τη συγκεκριμένη προτεραιότητα.

Η παρούσα πρόταση για κοινούς στόχους θα αποσταλεί στο Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.